জুনে ঘাটতি ছিল বর্ষণে। তবে চলতি মাস থেকেই গোটা দেশে জোরালো হবে বর্ষা। সর্বশেষ পূর্বাভাসে এমনই ইঙ্গিত দিয়েছে দিল্লির মৌসম ভবন। তারা জানিয়েছে, অগস্টের প্রথমার্ধে পূর্ব ও উত্তর-পূর্ব ভারতে বৃষ্টি বাড়বে। ক্রমে তা ছড়িয়ে পড়বে দেশের পশ্চিমাঞ্চলেও। জুলাইয়ে বর্ষা ছন্দে ফেরার ইঙ্গিত দিয়েছে। জুলাই থেকে ঘাটতি মিটতে শুরু করেছে বঙ্গেও। সেচমন্ত্রী সৌমেন মহাপাত্র শুক্রবার বলেন, ‘‘কেন্দ্রের সঙ্গে যৌথ ভাবে নদীর ভাঙন রোখার কথা। কিন্তু ওঁরা সহযোগিতা করছেন না। অগত্যা মুখ্যমন্ত্রীর নির্দেশে আমাদের দফতরই ভাঙন ঠেকানোর কাজ করছে।’’ তিনি জানান, গঙ্গার পাড় ভাঙছে। মেরামতি চলছে বালির বস্তায়। আবহবিজ্ঞানীদের একাংশের বক্তব্য, বর্ষার ক্যালেন্ডার পিছোচ্ছে। জুনে বর্ষার ঘাটতি থাকছে। অক্টোবরের মাঝামাঝি পর্যন্ত চলছে বর্ষা। মৌসম ভবন বলছে, বর্ষা এলেও জোরালো বৃষ্টির জন্য নিম্নচাপ, মৌসুমি অক্ষরেখার মতো কিছু প্রাকৃতিক পরিস্থিতির প্রয়োজন। জুলাইয়ে সেই শর্ত পূরণের ফলে বর্ষা ছন্দ পেয়েছে।